**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 11.decembra 2015

**NÁVRH**

**na schválenie Dohody o spôsobe úhrady spoločného záväzku medzi Bratislavským samosprávnym krajom a Ministerstvom zdravotníctva SR**

Materiál predkladá: Materiál obsahuje:

MUDr. Valerián Potičný, MPH 1. Návrh uznesenia

riaditeľ Úradu BSK 2. Dôvodová správa

 3. Príloha

Zodpovedný:

JUDr. Matúš Šaray

vedúci právneho oddelenia

Spracovateľ:

JUDr. Matúš Šaray

vedúci právneho oddelenia

Mgr. Gabriela Korčáková

referent právneho oddelenia

december 2015

Návrh uznesenia

**UZNESENIE č. ........ / 2015**

zo dňa 11.12.2015

Zastupiteľstvo Bratislavského samosprávneho kraja po prerokovaní materiálu

1. **s ch v a ľ u j e**

Dohodu o spôsobe úhrady spoločného záväzku medzi Bratislavským samosprávnym krajom a Ministerstvom zdravotníctva SR vo forme notárskej zápisnice ako exekučného titulu, a to na základe právoplatného a vykonateľného rozsudku Krajského súdu v Bratislave zo dňa 13.10.2015, č. k. 8 Co/606/2014-829.

**B. u k l a d á**

riaditeľovi   Úradu Bratislavského samosprávneho kraja:

zabezpečiť úhradu časti spoločného záväzku vyplývajúceho z Dohody o spôsobe úhrady spoločného záväzku medzi BSK a MZ SR, v závislosti od rozhodnutia NS SR o podanom dovolaní.

 **T: 31.12.2016**

**Dôvodová správa**

* Spoločnosť AESKUPLAP, s.r.o., ktorá bola prevádzkovateľom dvoch verejných lekární na základe povolení vydaných Ministerstvom zdravotníctva SR a Krajským úradom v Bratislave požiadala Bratislavský samosprávny kraj o zmenu povolenia, vydaného MZ SR, týkajúcu sa miesta prevádzky; v danom čase sa v zmysle zákona na takúto zmenu vyžadovalo vydanie nového povolenia, ktorým sa súčasne rušilo pôvodné povolenie. Dňa 15.04.2004 vydal Bratislavský samosprávny kraj rozhodnutie č. OZ-1073/2004, ktorým povolil obchodnej spoločnosti AESKULAP, s.r.o., so sídlom Romanova č. 22-38, Bratislava poskytovanie lekárenskej starostlivosti vo verejnej lekárni ARNIKA, Dukl. hrdinov 34 v Malackách, ktoré nadobudlo právoplatnosť dňa 21.04.2004.
* Proti tomuto rozhodnutiu o povolení na poskytovanie lekárenskej starostlivosti v lekárni ARNIKA bol podaný dňa 21.07.2005 protest prokurátora, ktorým prokurátor Krajskej prokuratúry v Bratislave navrhol zrušiť rozhodnutie BSK ako nezákonné v lehote 30 dní od doručenia protestu; protest doručený BSK dňa 27.7.2005.
	+ V čase vydania povolenia BSK vykonávala AESKULAP, s.r.o. lekárenskú starostlivosť v dvoch lekárňach. Podľa názoru prokurátora podľa zákona č. 140/1998 Z. z. o liekoch v aktuálnom znení mohla verejná lekáreň poskytovať lekárenskú starostlivosť len v jednej lekárni a v jednej pobočke, z ktorého dôvodu nemal BSK vydať vyššie uvedené rozhodnutie, nakoľko AESKULAP, s.r.o. naďalej poskytovala lekárenskú starostlivosť aj na základe povolenia Krajského úradu v Bratislave.
* Bratislavský samosprávny kraj dňa 17.08.2005 rozhodnutím č. 1765/2005-ZDR vyhovel protestu prokurátora a napadnuté rozhodnutie zrušil.
* Proti rozhodnutiu o zrušení povolenia podal AESKULAP, s.r.o. odvolanie, o ktorom rozhodlo Ministerstvo zdravotníctva SR ako odvolací orgán dňa 14.04.2006 tak, že odvolanie zamietlo a napadnuté rozhodnutie BSK, ktorým ruší povolenie potvrdilo. Obe rozhodnutia nadobudli právoplatnosť dňa 17.03.2006.
* AESKULAP, s.r.o. podala 27.04.2006 žalobu o preskúmanie zákonnosti rozhodnutia MZ SR ako odvolacieho orgánu, o ktorej rozhodol Krajský súd v Bratislave rozsudkom z 24.01.2008 tak, že rozhodnutie MZ SR aj rozhodnutie BSK o zrušení povolenia zrušil a vrátil vec Bratislavskému samosprávnemu kraju na ďalšie konanie.
* MZ SR podalo proti rozsudku KS v Bratislave odvolanie, o ktorom rozhodoval Najvyšší súd SR rozsudkom z 31.07.2009 tak, že potvrdil rozsudok Krajského súdu v Bratislave, čím boli rozhodnutia BSK a MZ SR ako orgánov verejnej moci zrušené ako nezákonné.
* Následne AESKULAP, s.r.o. si uplatnil žalobným návrhom tak voči MZ SR ako aj voči BSK pred Okresným súdom Bratislava II a pred Krajským súdom v Bratislave, náhradu ušlého zisku ako náhradu škody spôsobenú nezákonným rozhodnutím orgánu verejnej správy.
* Rozsudkom Okresného súdu Bratislava II bolo uložené MZ SR a BSK zaplatiť AESKULAP, s.r.o. sumu 1.139.235,- Eur spolu s úrokmi z omeškania vo výške 9% ročne od 31.07.2010 do zaplatenia a náhradu trov konania vo výške 32.556,45 Eur .
* Na základe odvolania povinných Krajský súd v Bratislave rozsudkom zo dňa 13.10.2015 zmenil rozsudok súdu prvého stupňa tak, že:
	+ čiastku 1.139.235,- Eur spolu s úrokmi z omeškania vo výške 9% ročne zo sumy 1.139.235,- Eur od 31.07.2010 do zaplatenia zaviazal uhradiť MZ SR a BSK spoločne a nerozdielne,
	+ čiastku vo výške 31.423,41 Eur titulom náhrady trov prvostupňového konania zaviazal uhradiť MZ SR a BSK spoločne a nerozdielne
	+ čiastku vo výške 6.519,08 Eur, titulom náhrady trov odvolacieho konania zaviazal uhradiť MZ SR a BSK spoločne a nerozdielne,

Rozsudok odvolacieho súdu nadobudol právoplatnosť dňa 06.11.2015 a vykonateľným sa stal dňa 10.11.2015.

* Na základe rozsudku súdu prvého stupňa v spojení s rozsudkom odvolacieho súdu tak vznikol MZ SR a BSK spoločný a nerozdielny záväzok voči AESKULAP, spol. s.r.o. na zaplatenie sumy 1.177.177,49 Eur (istina + trovy prvostupňového a odvolacieho konania) spolu s úrokmi z omeškania vo výške 9% ročne zo sumy 1.139.235,- Eur od 31.07.2010 do zaplatenia s tým, že účastníci majú postavenie solidárnych dlžníkov, v dôsledku čoho je AESKULAP, spol. s.r.o. oprávnený požadovať plnenie od ktoréhokoľvek z povinných. Celková suma na plnenie tak predstavuje 1.748.837,36 Eur.
* Bratislavský samosprávny kraj dňa 3.12.2015 a Ministerstvo zdravotníctva SR dňa 23.11.2015 podali proti rozsudku Krajského súdu mimoriadny opravný prostriedok Dovolanie spolu s návrhom na odklad vykonateľnosti rozsudku. Podanie dovolania nemá vplyv na vykonateľnosť rozsudku krajského súdu.
* Dňa 01.12.2015 bolo Bratislavskému samosprávnemu kraju doručené upovedomenie o začatí exekúcie v prospech oprávneného AESKULAP, spol. s.r.o.; doručením upovedomenia sa zakazuje povinnému nakladať so svojim majetkom, ktorý podľa exekučného poriadku podlieha exekúcii, okrem nakladania za účelom uspokojenia pohľadávky v hotovosti alebo prevodom z účtu v banke, čím BSK hrozí nemožnosť plnenia si zákonných povinností, ako aj nemožnosť uchádzať sa o  grantové prostriedky z externých zdrojov, nakoľko pri podávaní žiadostí, resp. počas celej doby realizácie projektov je prijímateľ finančných prostriedkov z fondu povinný preukazovať, že nemá daňové, sociálne a iné nedoplatky, a že voči nemu nie sú začaté exekučné konania.
* Na základe výsledkov rokovaní predsedu Bratislavského samosprávneho kraja a ministra zdravotníctva uhradilo MZ SR celú dlžnú čiastku AESKULAP, spol. s.r.o.. Bratislavský samosprávny kraj alikvotnú čiastku tvoriacu polovicu spoločného záväzku uhradí MZ SR do 31.12.2016; na účely zabezpečenia tohto záväzku BSK voči MZ SR bude Dohoda o spôsobe úhrady spoločného záväzku, ktorá je prílohou tohto materiálu, uzavretá formou notárskej zápisnice ako exekučného titulu.

Na základe ho uvedených skutočností predkladám tento materiál na schválenie Zastupiteľstvu BSK.